Morion (hjelm)

Morion, også omtalt som «spansk hjelm» og «båthjelm», er en type historisk militærhjelm (stormhatt, stormlue)Oppslagsordet «stormhatt» i Det Norske Akademis ordbok som kom i bruk omkring 1520. Slike hjelmer ble båret av fotsoldater flere steder i Europa og var typisk for de spanske konkvistadorene som erobret deler av Amerika. Morionene ble laget av metall og formet som en sammentrykt halvkule, klokke eller belg. Nederst er en bred brem, kant eller krage som er bøyd oppover i en båtliknende bue med spiss foran og bak. Langs toppen går en høy, halvmåneformet metallkam. Hjelmtypen forbindes særlig med Spania på 1500-tallet, men var billig å produsere og i bruk over store deler av Europa inn på 1600-tallet, blant annet av pikenerer og musketerer. Hjelmene var innvendig foret med mykt materiale og kunne ha hakereim med kinnplater. 

Hjelmformen var en videreutvikling av åpne jernhatter fra tidligere i middelalderen,Jonathan Tavares: The Morion: An Introduction to its Development, Form, & Function (PDF av artikkel på engelsk i American Society of Arms Collectors Bulletin 2012) «pottehjelmer» brukt for eksempel ved beleiringer av festninger og annet. Morioner, og brystpanser, erstattet lukkede hjelmer med visir og tyngre rustninger over større deler av kroppen. Soldatene ble dermed lettere og kunne bevege seg friere.

Sveitsergarden, pavens livgarde i Vatikanet, bærer fortsatt morionhjelmer som del av sin tradisjonelle seremoniuniform, en farge- og stoffrik landsknektdrakt med røtter i 1400-tallet. 

Høye, klokkeformede morionhjelmer uten kam og med smal brem ble også kalt cabasset.

Ordet morion er lånt direkte fra det spanske morrion, et ord som er avledet av morra, «skalle» eller «isse».Oppslagsordet«miron» i Svenska Akademiens ordbok

 Se også 
 Cabasset, italiensk klokkeformet hjelm uten kam
 Adrianhjelm, fransk hjelm fra første verdenskrig med klokkeform, brem og kam

Referanser

 Eksterne lenker 

 Jonathan Tavares: The Morion: An Introduction to its Development, Form, & Function (PDF av artikkel på engelsk i American Society of Arms Collectors Bulletin 2012)

Kategori:Hjelmer
Kategori:Historiske klær